འཇང་ལ་གོང་མའི་ཁ་ནས་གྱེས་ཀླད་བར་ལ་ཕལ་ཆེར་ཆུ་ཚོད་གཅིག་ཙམ་གྱིས་སོང་བ་ཡིན།འཇང་ལ་གོང་མའི་ལ་རྩེར་བུད་ན་འཇམ་མཉེན་གྱི་སྤང་གཞོང་ཡངས་ཤིང་མཐོ་ལ་སྐྱེ་འགྲོའི་ཡིད་ཀྱི་བརྟན་པ་ཅིག་ཅར་འཕྲོགཡོངས་གྲགས་སུ་རྒན་གྱའི་དར་རྒྱལ་ཀླད་ལ་གོང་ཞོལ་གཉིས་ཡོད་པ་ལས་ཀླད་ཞོལ་མའི་རི་རྒྱུད་ཡིན།དར་རྒྱལ་ཀླད་གོང་ཞོལ་གཉིས་སུ་གནའ་བ་དང་རྒོ་བ།གཉན།ཤ་རྒྱ།ར་རྒྱ།རི་སྤྱང་སོགས་རི་སྐྱེས་སྲོག་ཆགས་སྣ་ཚོགས་དང་བྱ་རྒོད་སུག་པ་དང་ཡུ་མོ་མདེའུ་འབྱིན།སྤང་རྩི་དོ་བོ་སོགས་སྨན་སྣ་རིགས་སྣ་ཚོགས་ཀྱིས་ཁྱབ་པའི་གནས་མཆོག་ཁྱད་དུ་འཕགས་པ་ཞིག་ཡིན།འདིར་ཀླད་ཞོལ་མ་ནི་སྤང་སྒང་ཅིག་ཡིན་ན་ཡང་སྤང་རི་མཐོན་པོའི་ཀླད་ཡིན་སྟབས་འབའ་འབུར་ན་རྐོ་མང་བོ་ཡོད་རྐྱེན་དེ་འདྲའི་འགྲོ་བདེ་བོ་མི་འདུགལམ་བར་ཅིག་ནས་ངལ་ཅུང་ཙམ་གསོས་ཏེ་བྱང་ཕྱོགས་སུ་ཕྱི་མིག་ཅིག་བལྟས་ཙ་ན།ཐག་རིང་གི་མིག་གི་མཐོང་ཚད་ན་འབྲོག་སྡེ་ཞིག་ཁྲ་ཆིལ་ལེར་ནམ་མཁའི་སྐར་ཚོགས་ཐང་ལ་བབས་པ་དང་འདྲ་བར་འདུགཞིབ་ཏུ་བལྟས་པ་ན།མཚོ་སྒང་མཚོ་དང་ལུ་གུ་རེའུ་ལྡོམ་ཕྱོགས་ཡིན་འདུགཕྱོགས་དེ་རུ་མཚོ་སྒང་གཡུ་མཚོ་དང་མཚོ་ལོག་རིལ།དར་རྒྱལ་བླ་མཚོ་སོགས་སྔོ་ཞིང་དྭངས་པའི་མཚོ་མོ་དུ་མ་མཆིས།སྔོན་ཆད་གཞུང་གིས་མངགས་པ་ལྟར་ས་ཕྱོགས་དེར་རྟ་ཞོན་ནས་ཐེངས་དུ་མར་སོང་བ་དྲན་ལ།རུ་སྡེ་དེ་ཡང་རྒན་གྱའི་རྩེ་དབུས་སྡེ་བའི་དབྱར་མཚེར་ཡིན།རྒྱང་ཐག་གིས་ཆོད་ཙམ་ན་ལུ་གུ་རེའུ་ལྡོམ་ཞེས་པའི་བྲག་དེའུ་ཆུང་ཆུང་གཉིས་ས་དཀྱིལ་ཅིག་ན་ཀྲོང་ངེར་འགྲེང་འདུག་པ་མཐོང་ཐུབ།ཤར་གྱི་ཕྱོགས་སུ་གཉན་ཆེན་པོ་སྔོ་ལ་གཡུ་རྩེའི་རི་རྒྱུད་དང་བཅས་པའི་རི་བོ་མཐོ་ལ་བརྗིད་པ་མང་པོ་ཡོད།མི་རིང་བའི་གནས་སུ་ཨ་མྱེས་ཐོད་ཤོར་འབོད་པའི་རི་བོ་ཞིག་ཡོད་པ་དེ་ལ་དམིགས་བསལ་དང་དོད་ཙམ་བྱ་དགོས་བྱུང་སྟེ།རྒན་གྱའི་དམངས་ཁྲོད་ངག་རྒྱུན་དུ་ཨ་མྱེས་ཐོད་ཤོ་དང་སྦལ་རྒྱལ་མགོ་ལེབ་གཉིས་ཀྱིས་རི་དྲུག་མ་བུ་དྲུག་ཅེས་པའི་མོ་རི་ཞིག་བརྩད་ནས་མ་འཆམ་སྟབས།སྦལ་རྒྱལ་མགོ་ལེབ་ཀྱིས་ཨ་མྱེས་ཐོད་ཤོའི་དཔྲལ་བར་གྲིས་བསྣུན་པའི་རྨ་ཤུལ་དུ་ངེས་འཛིན་པའི་ཤུར་མོ་རྨ་སྒྲོ་ལྟ་བུ་ཞིག་ཡོད།ཕྱིས་སུ་དེ་ལ་བཤགས་རྟེན་དུ་སྦལ་རྒྱལ་མགོ་ལེབ་ཀྱི་སྒོ་ཕྱུགས་སྦྲུལ་དང་སྦལ་བ་ཐམས་ཅད་ཕུལ་བའི་དགོད་བྲོའི་གཏམ་རྒྱུད་ཁྱད་མཚར་ཅན་ཡོད།གྱེས་ཁ་ནས་གྱེས་མདོ་བར་ཆུ་ཚོད་སྐར་མ་བཞི་བཅུ་ལྷག་གིས་ཐོན་ཐུབ།གྱེས་ཁོག་ནི་ལུང་ཁོག་གཟར་ལ་དོག་པ་དང་ལམ་ཡོངས་རྡོ་དང་བྱེ་ཟེགས་ཀྱིས་བཀང་ཡོད་སྟབས་འགྲོ་མི་བདེ་ལ་འགྱེལ་སླ་བོ་ཡོད།ཉིན་གྱི་བྲག་རིར་འབྲུ་ཤུག་མོད་པོ་སྐྱེས་ཡོད་ལ་རྩ་བ་བྲག་སྲིབས་ལ་ཟུག་འདུགགྱེས་ཁོག་ཏུ་མར་བབས་ཚེ་གཡོན་གྱི་བྲག་ངོས་སུ་བཀྲ་ཤིས་རྟགས་བརྒྱད་དང་ལམ་གྱི་གཡས་ཟུར་དུ་རྟ་རྔ་དབྱུག་དང་བཅས་པའི་རང་བྱོན་ཡོད།ལུང་བའི་སྲིབ་ཀྱི་གཟར་ལ་མཐོ་བའི་རི་བོའི་འདབས་དང་རྐེད་ལ་ཤུག་པ་དང་གསོམ་པ།སྐྱེར་ཚེར་སོགས་ལྗོན་ཤིང་སྣ་ཚོགས་ཀྱིས་ཁེབས་ཡོད།རྩེ་མོ་བྲག་རི་ཡིན་ལ་ཡང་སྟེང་དུ་ཀླུང་རྟ་བཙུགས་ཡོད།སྒྲུབ་ཕུག་ཅིག་ཀྱང་ཡོད་པར་བཞེད།རི་བོ་འདི་ལ་ཡོངས་གྲགས་སུ་འབྲོང་རི་རྩེ་ཞེས་སུ་འབོད།འབྲོང་རི་རྩེར་གྲུབ་པ་དུང་རྣ་བ་དང་དགའ་ལྡན་ཨ་ལགས་གཉིས་ཀྱི་ཞབས་རྗེས་ཡོད་ལ་དམ་པ་མང་དུ་བཞུགས་མྱོང་།སྐྱེར་ཚེར་མང་བར་གཞིགས་ནས་ལུང་ཁོག་འདི་ལ་སྐྱེར་ལུང་དུ་འབོད་པའང་ཡོད་མོད།རྒན་གྱའི་ཁ་སྐད་དུ་གྱེས་ཁོག་གམ་གྱེས་ནང་ཞེས་སུ་འབོད།མདོ་ནས་བྲག་དཀར་དགོན་པའི་བར་དུ་ཆུ་ཚོད་གཅིག་དང་ཕྱེད་ཀའི་དུས་ཡུན་དགོས།གྱེས་མདོའི་གཡས་ཀྱི་བྲག་ངོས་སུ་སྒྲོལ་མ་དཀར་ལྗང་གཉིས་དང་འཕགས་མཆོག་ཐུགས་རྗེ་ཆེན་པོ།ཁ་ཊཱཾ་ག་བཅས་ཡོད།ལུང་ཁུག་གི་ལམ་འགྲམ་གྱི་རྡོའི་སྟེང་དུ་མཁའ་འགྲོའི་ཞབས་རྗེས་དང་བདུད་ཀྱི་བླ་རྡོ་རང་བྱོན་ཡོད།འདིའི་ཐད་ཀྱི་བྲག་རི་མཐོ་ཞིང་མཛེས་པ་དེ་ལ་འབྲོང་རི་ཟེར་ཞིང་རིགས་གསུམ་མགོན་པོའི་བྲག་བརྒྱུད་ཀྱི་མཐའ་སྣེ་ཡིན།དེ་ནས་དྲི་མེད་ཀྱི་དར་དཀར་འཐེན་པ་ལྟ་བུའི་བྲག་རིའི་མུ་ཁྱུད་མཚར་དུ་དངར་བའི་གཤམ་ནས་བྲག་དང་སྤང་གི་འདྲེས་མཚམས་སུ་རྐེད་ལ་ཁེར་ལམ་བརྒྱུད་དེ་འགྲོ་དགོས་ལ།ལམ་འགྲམ་གྱི་བྲག་ངོས་ཤིག་ཏུ་སྟག་གཉིས་འཐབ་པའི་རྐང་རྗེས་དང་འཐབ་འཛིང་བཟློག་སླད་གླིང་རིན་པོ་ཆེས་བྲག་ལ་ཡང་ཡང་བརྡབས་པའི་ཕྱག་རྗེས་ཀྱང་ཡོད།ཡང་ཕར་སོང་ན་དཔལ་རྡོ་རྗེ་འཇིགས་བྱེད་ཆེན་པོའི་གནས་བྲག་ཁུང་དཀར་བོ་ཞེས་སུ་འབོད་པ་ཧ་ཅང་ཆེན་པོ་ཞིག་ཡོད།དེ་ནས་ཅུང་ཙམ་སོང་ན་བྲག་ངོས་སུ་སེང་ལྕམ་འབྲུག་མོའི་གོས་སྒམ་ཡོད།གནས་དེར་གནའ་མིའི་ངག་རྒྱུན་དུ་དུས་ནམ་ཡང་གཟིམས་པ་མེད་པའི་མར་མེ་ཚེ་འབར་རང་བྱོན་ཡོད་པ་བསྐལ་ལྡན་ལས་འཕྲོ་ཅན་གྱིས་མཐོང་ཐུབ་ཟེར།ལམ་ནང་དུ་མ་ཁྱེ་བླ་མས་བཀག་པའི་རྦབ་རྡོ་མ་ཁྱེའི་རྡོ་རྒན་ཞེས་པ་ཞིག་ཀྱང་ཡོད།མ་ཁྱེའི་རྡོ་རྒན་ཅེས་པའི་ཕ་བོང་འདི་ནི་རྩེ་དབུས་ཨ་གསས་ཀྱིས་ཐུར་དུ་སྒྲིལ་བ་ཨ་ལགས་མ་ཁྱེ་ཚང་གིས་དེར་བཀག་ཚུལ་བཤད་ཅེས་མདོ་སྨད་རྒན་གྱའི་ལོ་རྒྱུས་སྔོན་བྱུང་གསལ་བའི་མེ་ལོང་ན་ཟུར་བཀོད་བྱས་ཡོད།གོས་སྒམ་དང་ཉེ་བའི་ནགས་གསེབ་ཅིག་ན་རྨ་རིགས་སྐྲང་རིགས་སོགས་ཀྱི་ནད་གཞི་འཇོམས་པ་ལ་ཧ་ཅང་ཕན་པའི་ཆུ་མིག་ཅིག་ཡོད།དེ་ནས་ཡང་ཕར་སོང་ན་བྲག་རྣ་བ་དང་འདྲ་བ་ལས་ཤག་ཤག་ཏུ་འབབ་པའི་ཡན་ལག་བརྒྱད་ལྡན་གྱི་རྣ་ཅོག་རྦབ་ཆུ་ཡོད་ལ་དེས་ཁྲུས་བྱེད།རྣ་ཅོག་བྲག་གི་གཡས་ངོས་སུ་གནས་འདིའི་ཡུལ་ལྷ་དཀར་བོ་བྲག་དཀར་གནས་རི་ལྗོངས་འདིའི་སྣོད་བཅུད་ཀྱི་དཔལ་དུ་བརྗིད།དེའི་གཤམ་དུ་ཀླུང་རྟའི་དར་ལྕོག་དང་མདའ་དར་གྱི་ལབ་ཙེ་ཡོད།དེ་ནས་ས་གཞིའི་ཉག་ཁར་བསླེབས་ཏེ་ཡར་བལྟས་ན་དཔལ་གསང་བ་འདུས་པའི་གནས་ཁང་མཆོད་རྟེན་ཁང་ཡོད་སའི་ལུང་བར་མཇལ་ཐུབ།བྲག་གཤམ་གྱི་རྐེད་ལམ་བརྒྱུད་ནས་ཡོང་སའི་བྲག་ངོས་རྣམས་སུ་མཆོད་རྟེན་བརྒྱ་དང་བརྒྱད།ངོས་བཟུང་མ་བཟུང་གི་ངོ་མཚར་རང་བྱོན་ཧ་ཅང་མང་བོ་ཡོད།དེ་ནས་རྒན་གྱའི་བྲག་དཀར་དགོན་གསང་སྔགས་སྨིན་རྒྱས་གླིང་ལ་ཐོན་ན་ཨ་མདོ་ལྷ་ཁང་ཀ་མེད་གཙོས་ལྷ་ཁང་རྟེན་དང་བརྟེན་པར་མཆོད་མཇལ་བྱ་ཐུབ།དགོན་པའི་གཡས་ཟུར་གྱི་གོང་རོལ་དུ་གུང་རུ་ཡེ་ཤེས་ཀྱི་མཁའ་འགྲོ་མའི་བཞུགས་གནས་སྒྲུབ་ཕུག་དང་ནང་ཆེན་བཅས་ཡོད།